กทม. เตรียมพร้อมฉีดวัคซีนโควิดล็อตแรก นำร่อง 6 เขตรอยต่อสมุทรสาคร
กทม. เตรียมพร้อมฉีดวัคซีนโควิดล็อตแรก นำร่อง 6 เขตรอยต่อสมุทรสาคร
กทม. เตรียมพร้อมฉีดวัคซีนโควิดล็อตแรก นำร่อง 6 เขตรอยต่อสมุทรสาคร
19 ก.พ. 2564

พล.ต.ท.โสภณ พิสุทธิวงษ์ รองผู้ว่าราชการกรุงเทพมหานคร (กทม.) เป็นประธานการประชุมคณะอนุกรรมการการบริหารจัดการการให้วัคซีนป้องกันโรคติดเชื้อไวรัสโคโรนา 2019 (โควิด-19) กรุงเทพมหานคร ครั้งที่ 1/2564 เพื่อเป็นการเตรียมความพร้อมในด้านการบริหารจัดการวัคซีนป้องกันโรคโควิด-19 ที่กรุงเทพมหานครจะได้รับจากศูนย์บริหารสถานการณ์โควิด-19 (ศบค.) เป็นไปอย่างมีประสิทธิภาพและเป็นที่เชื่อมั่นของประชาชนรวมทั้งเป็นไปตามมติที่ประชุมคณะกรรมการโรคติดต่อกรุงเทพมหานคร ครั้งที่ 4/2564 เมื่อวันที่ 29 ม.ค. 64
คณะกรรมการโรคติดต่อกรุงเทพมหานคร จึงแต่งตั้งคณะอนุกรรมการการบริหารจัดการการให้วัคซีนป้องกันโรคติดเชื้อไวรัสโคโรนา 2019 (โควิด-19) กรุงเทพมหานคร โดยมีผู้ว่าราชการกรุงเทพมหานคร เป็นที่ปรึกษา รองผู้ว่าราชการกรุงเทพมหานคร สั่งราชการสำนักการแพทย์ สำนักอนามัย เป็นประธานอนุกรรมการ ปลัดกรุงเทพมหานคร เป็นรองประธานอนุกรรมการ ผู้อำนวยการสำนักอนามัย และผู้ตรวจราชการกระทรวงสาธารณสุข เขต 13 เป็นอนุกรรมการและเลขานุการร่วม
โดยคณะอนุกรรมการฯ หน้าที่และอำนาจ ดังนี้ 1. กำหนดแนวทางการบริหารจัดการการให้วัคซีนป้องกันโรคติดเชื้อไวรัสโคโรนา 2019 (โควิด-19) ในพื้นที่กรุงเทพมหานคร 2. อำนวยการ ประสาน สนับสนุนการดำเนินงาน และแก้ไขปัญหาอุปสรรคการบริหารจัดการการให้วัคซีนป้องกันโรคติดเชื้อไวรัสโคโรนา 2019 (โควิด-19) ในพื้นที่กรุงเทพมหานคร 3. ติดตามความก้าวหน้า และผลลัพธ์ของการดำเนินงานการบริหารจัดการการให้วัคซีนป้องกันโรคโควิด-19 ในพื้นที่กรุงเทพมหานคร 4. แต่งตั้งคณะทำงานเพื่อปฏิบัติหน้าที่หรือดำเนินการอย่างหนึ่งอย่างใดได้ตามความ จำเป็นและเหมาะสม และ 5. ปฏิบัติงานอื่น ๆ ตามที่คณะกรรมการโรคติดต่อแห่งชาติ หรือคณะกรรมการโรคติดต่อกรุงเทพมหานคร หรือผู้ว่าราชการกรุงเทพมหานครมอบหมาย
ทั้งนี้กรุงเทพมหานครได้รับความร่วมมือจากโรงพยาบาลต่างสังกัดในพื้นที่กรุงเทพฯ เป็นอย่างดี ทั้งในส่วนของโรงพยาบาลสังกัดกระทรวงสาธารณสุข โรงพยาบาลกองทัพ โรงพยาบาลสังกัดมหาวิทยาลัย โรงพยาบาลเอกชน โดยที่ประชุมเห็นชอบให้ดำเนินการให้บริการวัคซีนตามกรอบแนวทางการบริหารจัดการวัคซีนของ ศบค.
สำหรับเบื้องต้นพื้นที่เป้าหมายการให้บริการวัคซีนกลุ่มแรก คือ เขตที่มีพื้นที่ติดต่อกับจังหวัดสมุทรสาครซึ่งเป็นเขตที่มีผู้ติดเชื้อโควิด-19 ระลอกใหม่จำนวนมาก ได้แก่ เขตบางขุนเทียน เขตบางบอน เขตหนองแขม เขตจอมทอง เขตบางแค และเขตภาษีเจริญ
อย่างไรก็ดีพื้นที่เป้าหมายการให้บริการวัคซีนดังกล่าวอาจมีการปรับเปลี่ยนหากสถานการณ์การแพร่ระบาด และจำนวนผู้ติดเชื้อเปลี่ยนแปลงไป โดยโรงพยาบาลในสังกัดกรุงเทพมหานครที่พร้อมจะให้บริการวัคซีนโควิด-19 ในระยะแรกนี้ ประกอบด้วย โรงพยาบาลผู้สูงอายุบางขุนเทียน โรงพยาบาลหลวงพ่อทวีศักดิ์ ชุตินฺธโร อุทิศ และโรงพยาบาลราชพิพัฒน์ สำหรับโรงพยาบาลสังกัดหน่วยงานอื่น และโรงพยาบาลเอกชน ที่มีความพร้อมและจะร่วมให้บริการวัคซีนโควิด-19 แก่ประชาชนจะแจ้งให้ทราบในโอกาสต่อไป